ΚΑΝΟΝΙΣΜΟΣ (ΕΟΚ) αριθ. 2084/80 ΤΗΣ ΕΠΙΤΡΟΠΗΣ της 31ης Ιουλίου 1980 περί καθορισμού των πραγματικών εξόδων συστάσεως και διοικητικής λειτουργίας των ομάδων παραγωγών και των ενώσεων αυτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1360/78 του Συμβουλίου της 19ης Ιουνίου 1978 περί των ομάδων παραγωγών και των ενώσεων αυτών(1), και ιδίως το άρθρο 11 παράγραφος 3,

Εκτιμώντας:

ότι, σύμφωνα με το άρθρο 10 παράγραφος 1 του κανονισμού (ΕΟΚ) αριθ. 1360/78, τα Κράτη Μέλη πρέπει να χορηγούν στις ομάδες παραγωγών και τις αναγνωρισμένες ενώσεις, για τρία έτη από την ημερομηνία της αναγνωρίσεώς τους, ενισχύσεις για να ενθαρρύνουν τη σύστασή τους και να διευκολύνουν τη διοικητική τους λειτουργία- ότι το ποσό αυτών των ενισχύσεων δεν δύναται να υπερβεί, για το πρώτο, δεύτερο και τρίτο έτος, αντιστοίχως, το 60, 40 και 20% των παραγματικών εξόδων συστάσεως και διοικητικής λειτουργίας των ομάδων και ενώσεων- ότι για να εξασφαλισθεί η σωστή εφαρμογή του καθεστώτος αυτού, πρέπει να καθορισθούν τα έξοδα αυτά-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα πραγματικά έξοδα συστάσεως και διοικητικής λειτουργίας, κατά την έννοια του άρθρου 10 παράγραφος 2 υπό β) και παράγραφος 3 υπό α) του κανονισμού (ΕΟΚ) αριθ. 1360/78, είναι τα ακόλουθα:

α) έξοδα σχετικά με τις προπαρασκευαστικές εργασίες που έχουν σκοπό τη σύσταση των ομάδων και ενώσεων, καθώς και έξοδα σχετικά με τη σύνταξη της συστατικής πράξεως και του καταστατικού τους ή με την τροποποίησή τους, σύμφωνα με τους όρους που προβλέπονται στα άρθρα 4, 5 και 6 του κανονισμού (ΕΟΚ) αριθ. 1360/78-

β) έξοδα για τον έλεγχο της τηρήσεως των κανόνων που αναφέρονται στο άρθρο 6 παράγραφος 1 υπό β) του κανονισμού (ΕΟΚ) αριθ. 1360/78-

γ) έξοδα διοικητικού προσωπικού (ημερομίσθια και μισθοί, έξοδα εκπαιδεύσεως, κοινωνικές ασφαλίσεις και έξοδα αποστολών), καθώς και αμοιβές για υπηρεσίες και τεχνικά συμβούλια-

δ) έξοδα αλληλογραφίας και τηλεπικοινωνίας-

ε) έξοδα σχετικά με το υλικό και την απόσβεση του εξοπλισμού των γραφείων-

στ) έξοδα σχετικά με τα μέσα που διαθέτουν οι ομάδες ή οι ενώσεις για τη μεταφορά του διοικητικού προσωπικού-

ζ) έξοδα ενοικίου ή, σε περίπτωση αγοράς, έξοδα τόκου, που καταβάλλονται πραγματικά, καθώς και άλλα έξοδα και επιβαρύνσεις που προκύπτουν από την κατοχή των κτιρίων που χρησιμοποιούνται για τη διοικητική λειτουργία των ομάδων και ενώσεων-

η) έξοδα ασφαλίσεως σχετικά με τη μεταφορά του διοικητικού προσωπικού στους χώρους διοικήσεως και με τον εξοπλισμό των τελευταίων.

2. Οι ομάδες παραγωγών και οι ενώσεις αυτών έχουν τη δυνατότητα να κατανέμουν το ποσό των εξόδων αυτών στα τρία έτη κατά τη διάρκεια των οποίων χορηγείται η ενίσχυση.

3. Τα έξοδα που προβλέπονται υπό γ) μέχρι η) της παραγράφου 1 λαμβάνονται υπόψη κατά τον υπολογισμό της ενισχύσεως, μόνο στο μέτρο που κρίνεται ικανοποιητικό από τις αρμόδιες αρχές του Κράτους Μέλους, λαμβανομένης υπόψη της εκπληρώσεως του έργου των ομάδων και των ενώσεων όπως προβλέπεται στον κανονισμό (ΕΟΚ) αριθ. 1360/78.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 31 Ιουλίου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 166 της 19.6.1978, σ. 1.